C’est le cartulaire et terrier appartenant à la communaultey et fabrice de l’église parroichial de la ville d’Yz, pris et renouvelley sur ung viez cartulaire qui jay fust renouvellés sur ung autre viez cartulaire pour cause de la mutation des gens et confins contenu audit cartulaire et mutation d’iceluy, lequel a esté renouvellé par Robellin Mortuet de Vulley, demourant à Yz, ou mois de may mil quatre cens dix et huit, commanciez lui estant eschevin avec Jehan de Bessincourt, Estiennot filz, Vuillaume Arnison et Andrier Perrigneaul dudit Yz. Et premiers censuit l’ordonnance des eschevins et habitans dudit Yz, laquelle ilz ont acostumé du temps anxien contenu en partie en la fin dudit cartulaire qui fust renouvellés sur ung autre cartulaire par feus Guiardot Juhannin et Lamblot Lendet, leurs eschevins de la dite communaultey en l’an mil trois cens soixante nuef.  1. Les habitans de la ville d’Yz ont acostumez de toute anxiennetey de mettre quatre prodommes eschevins et les eslire entre eulx de la plus saine partie des diz habitans, et celui qui ainssin sera eslit ne peult ou peullent reffusé et celluy qui reffuse ou reffusent par la costume anxienne, l’on les peult bangny et furcloure de tous les drois de la communaultey.  2. Les dis eschevins en leur exlection ycelle faicte, seront tenus de jurier aux Sains Evvangiles de Nostre Seigneur, de bien, justement et léalment, de tout leur pouhoir, gouverner et garder tous les biens et drois de la dicte communaultey et de en rendre bon compte et léal, l’an revolu ou toutes fois que requis en seront, etc.  3. Lesdis eschevins, après leur dicte exlection et serement fait, ont acostumey entre eulx de eslire l’ung d’eulx pour recevoir, et ne le peult refuser, lequel est chargié pour tout l’an de la recepte de tous les biens appartenant à la dicte communaultey et de en rendre compte, et les autres esleuz ly doivent aidier et baillier conseil, confort et aide, toutes fois que y les en requiert.  4. Lesdis eschevins, après leur serement fait, ont accostumey de mettre ung sergent ou plusieurs, lesquelx sergens ont acostuméi de toute anxienneté de faire tous adjournemens, main mises et arrestz touchant le fait commul et auxi de panre et arrester toutes manières de mésusans ou malfaicteurs, en toute la ville et finaige dudit Yz, et tant en bois, boissons, aiges, prés, terres, vignes, rivières, que autre part et tant tous lesdis habitans comme foriens, et sont creux les dis sergens et commis sur tous lesdis habitans de toutes leurs relations par leurs simples seremens.  5. Les dis sergens, commis et députés, en prenant un maulfaicteur tuichant le fait de la dicte communaultey, les peult mettre et faire prison en quelque hostel que ly plaît desdis habitans, sans ce que l’on ly puisse ou doive refusé, mais le sergent en na la garde es missious de ses maistres.  6. Tous mésusans et maulfaicteurs mésusant et meffant es drois de la dicte communaltey, sont amandaubles et doivent l’amande.  7. L’amande acostumée de tout le temps anxien, à panre sur les dessus dis est de propre fort anxien à la somme de cinquante nuefz soulz unze deniers maille, se, par les dis eschevins, n’est ramenée, quictée ou diminuée.  8. Lesdis eschevins, leurs sergens, députés et commis, peullent panre toutes bestes mésusans et malfaisant en toute la ville et finaige d’Yz, et tant es habitans des seigneurs que en tous autres, les emprisonner, en mettre en quelque hostel qui leur plaît et de en lever et recevoir l’amande au proffit de la dicte fabrice, selon que le cas le déseire, et tant sur lesdis habitans que sur les estrangiers.  9. Lesdis eschevins peullent et ont acostumei de tout le temps anxien de faire toutes ordonnances, par le moien des juriez de la dicte ville et sur la dicte ordonnance, mettre penes, de la tenir telle comme y leur plaît des LIX soulz XI deniers oboles en avaul et en exécuter tous les habitans contredisans de la dicte pene. 10. Tous ceulx qui dient villonnie ou tutoient les diz eschevins, habitans et manens en la dicte ville, sont amandables de la dicte somme de LIX s. XI den. oboles. 11. Lesdis eschevins peullent et ont acostumé de faire tous deffans en bois, en rivières, en vignes et en terres, tel comme y leur plaît, à telle amande comme bon leur semble et ad ce contraindre tous lesdis habitans. 12. Lesdis eschevins, leurs sergens es députés, peullent et ont acostumés de tout le temps anxien, panre tous mésusans en la dite ville de pois et mesures de quelconques estat qu’elle soient, les dictes mesures estre confisquées à la dicte fabrice, et tous les dis mésusans amandables de la dicte amande de LIX s. XI den. oboles, se par les dis eschevins ne leur est ramené et en contraindre lesdis mésusans au profit de la dicte fabrice. 13. Lesdis eschevins peullent et ont acostumés de panre en la rivière tous pêcheurs pêchant à fillet deffendu audit lieu et qui n’ont III dois de maille, c’est-à-dire que l’on y boutoit ses trois dois en chascune maille, le fillet perdu et ars devant l’église, et les mésusans amandables à la dicte amande de LIX soulx XI deniers oboles. 14. Lesdis eschevins, laurs sergens et députés peullent et ont acostumés de panre toutes manières de fausses danrées et marchandises que en mettroit en vante en la dicte ville en fait de commul, les dictes danrées confisquées au proffit de la dicte communaultey et fabrice, et le dit faul marchant contraindre et exécuter de l’amande desdis LIX soulx XI deniers oboles, au proffit de la dicte fabrice, et tant sur le fait du pain, vin, char comme de toutes autres danrées et marchandises. 15. Tous les habitans de la dicte peullent et ont acostumés de panre et esuper et appointer ou mettre en mains desdis eschevins toutes fauses mesures en tous lieux que y en trouvent mésusant et tant en taverne comme autre part. 16. Lesdis eschevins peullent et ont acostumer de faire toutes ordonnances, asamblés, tant au son de la cloiche comme autrement, faire tailles, impôz, et toutes autres chouses touchant le fait commul, de eslire cui leur plaît pour faire et départir les dictes tailles et impôz, et les reffusans contrainde à telle amande que y leur plaît. 17. Lesdis eschevins peullent et ont acostumer de bailler, admodier à temps et à terme, tel comme bon leur semble, acensir, eschangier et permuer, par le conseil et advis des jurés de la dicte ville tous les biens appartenant à la dicte communaultey et de en faire ou faire faire lettres perpétuelles telle comme le cas appartient. 18. Lesdis eschevins peullent et ont acostumer de séoir et tenir jours toutes et quantes fois que y leur plaît, jugier, congnoistre et santancier de tous cas touchant le fait commul, et selon leur santance, contraindre et condampner selon la dicte santance. 19. L’on a acostumer en la dicte ville que tous ceux qui sont déshobéissans ausdis eschevins, leurs sergens commis et députés, sont amandaubles au profit de la dicte fabrice, soit en jours ou fuer jours; et ce c’est en jours ou qu’ils appellent de la santance des dis eschevins par la costume anxienne, l’on les peult priver de tous les drois de la dicte communaultey, tant comme yls seront contredisans et rebelles. 20. Toutes amandes touchant le fait commul, et tant en bois, terres, prés, vignes et rivières, comme autrement, sont toutes et appartiennent à la dicte fabrice et tant desdis habitans comme des estrangiers et tant auxi des habitans des seigneurs comme desdis habitans. 21. La garde de tous habitans appartenant et séant en la ville, finaige et territoire d’Yz, appartient ausdis eschevins, sergens, commis et députés, et toutes les amandes appartiennent à la fabrice de la dicte église. 22. La garde de l’église et fortiffication dudit Yz compete et appartient ausdis eschevins et peullent et ont toujours mis, commis et gardé ung ou plusieurs, tel comme bon leur semble, pour garder la dicte place par jour et par nuit. Et sur la dicte garde par jour et nuit mettre gait et eschargait à la porte et sur les murs et y faire telles ou telles que bon leur semble de convenances et ordonnances et de les tenir telles poingnes comme bon leur semble et en contraindre tous les habitans. 23. Les deffaulx fais devant les dis eschevins sont au proffit de la dicte fabrice et vaillent deux soulx. Un faut claim, II sols. Une simple déshobéissance faite par lesdis habitans desdis eschevins, leurs sergens commis et deputés, est de deux soulx. Et se le commandement est fait à pene, la déshobéissance vault la pene et ad ce doit estre caution le deshobéissant. 24. Tous mésusans à fait avisié es bois de la communaultey sans et feur vendue XX sols. En vendue sans licence de celluy à cui est livrés le bois, soit à plainte ou sans plainte, pour que y li soit pris LIX sols XI deniers oboles, se y n’est relachiés par lesdis eschevins. 25. Toutes bestes paissant en domaige doivent, qui ont IIII piez chascune beste IIII deniers. Et de fait advisier et garde fasent l’amande avant dicte de LIX sols XI deniers oboles se remise n’est par lesdis eschevins ou commis. 26. Tous bouchiers que es estaulx communs vandent fausse char, pouhant ou non convenable, doivent l’amande, se par les eschevins ne leur est pourveulx. Et ainsin qui vandroit en commul poisson mesauler et non convenable. Tous mésusans en pain et tant en pois, en bram que autrement sont amandables et vault l’amande dix soulx. 27. Tous fasex pourtant fais mésusant, doivent pour chascune fois XII deniers. 28. Toutes croissances en bois et en rivières, de quelconques estat que elles soient sont et appartiennent à la communaultey et au proffit de la dicte fabrice, et les peullent bailler les dis eschevins au profit de la dicte fabrice. 29. Les dis habitans peullent et ont acostumer de chassier en tout le finaige d’Yz sans contredit et pêcher en la rivière, dès la bonne de Marcilley jusques à Mauloy, sans contredit. Et auxi de pêchier en la rivière de la Tille dès la Varainne Hugues Tremisot, jusques au Vex de la Grange Noire, sans contredit. 30. Les dis habitans ont leur vain pasturaige en la chastellenie de Trichastel et jusques audict Mouloy et auxi à Chaingnay. 31. Les dis habitans se peullent acroistre en tout le finaige de Marcilley parmi paiant ung tournois pour chascun journal, et se y doit la rante, et le rantier ne veult venir pour ranter, l’on le doit crier à haulte vois III fois, et après ledit cry estandre que y puisse venir de bout du finaige et se y ne vient l’on peult appeler II tesmoings et lui laisser son droit et emmener le demourant sans contredit et sans amande. 32. Tous les boissons, terres et appartenances séant audit lieu ou Angle Brenoire, ou Grant Clous ou Petit Clous, darrier le molin de Villechalle, contenant environ cinquante arpans, et auxi les boissons de Laigey, jusques au prey que messire Jean de Saulx a heu de la dicte communaultey, les boissons desoulx la ville jusque à la fin de Marcilley, sont appartenant à la dicte communaultey et tout le proffit appartenant à la dicte fabrice sans moien ne parsonniers de nuls. 33. Le prey Avissin, comme les quatre arpens l’empourtent, que à présent à messire Jehan de Saulx, séant darrier la tour, a esté baillié audit sieur par les eschevins de la dicte ville en exchange d’une place que maistre Guillaume avoit costé l’eglise, en laque place l’on a fait ung semetiere dit le semetiere nuefz. 34. Les eschevins, sergens et commis ont acostumer de faire livrée par porcion de tous les bois de la dicte communaultey pour paier X f. que l’on doit chascun an à messieurs de Trichastel, pour certain traictier fait ausdiz seigneurs, ainsi que plus à plain cy apres contenu en la copie des lettres sur ce faictes. Et dit bois des Connes à la Famosse, ainssin comme elle se comportent dès le Chaingne Poilliens jusques es bois de Vulley dit prey Rousel, et est tout le fons de la Combe appartenant es dictes Connes et dudit finaige Saint Ligier, jusques à ung mur en tirant une petite Combe au lon de la dicte communaultey dit Mouchemeut, lequel bois se admodie chascun an au profit de la dicte fabrice. 35. Tous les boissons dessus la rivière darriers la Grange Noire, dès la fin de Marcilley jusques à la fin et finaige de Eschevannes et Trichastel son tous appartenant à la dicte communaultey. 36. Les boissons ouquel a plusieurs sauces, contenant environ deux arpans, séant dessus le Fousset dit le Pasquier Saint Legier, est appartenant à la dicte fabrice. 37. Tout l’éritaige qu’est dessuz la rivière de la Tille, dès le Vex de la Grange Noire jusques à la Varanne, de feu dit Gestraul de Vulley, en laquelle a une bonne que mépart les deux finaiges, est tout du finaige Saint Légier. 38. Lesdis eschevins, sergens et leurs commis peullent et ont acostumer laissier et admodier toutes les terres que sont ceulx de Vulley au proffit de la dicte fabrice, sans moien d’autre personne, sans nulles contradiction. Et paroillement à tous ceulx que font terres appartenant à la dicte communaultey et tant à Chaingnay comme autre part. 39. A la dite fabrice appartient une pece de terre contenant environ sept journaulx dit les Bas Saint Legier, séant desoulx la ville, coste messire Jehan de Saulx, d’une part, et..... 40. Toutes les parrieres blainches sont et appartiennent à la dicte communaultey en quelle lieu que elle soient oudit finaige et les ont acostumer les dis eschevins de les admodier à tel temps et terme que y leur plait au proffit de la dicte fabrice, sans moïen d’autre. Et paroillement toutes les autres parrieres et lavieres estant oudit finaige. Et paroillement seroit de mignere à faire fer que en ny trouveroit. 41. Il est contenu ou viez registre, folio XVII, commant Perrenin Li Pignardes et Jehan Symot, comme eschevins, ont pris et ars devant l’eglise certaing fillez que estoit Oudot le Reaul et est par la costume du lieu et droit desdis eschevins. 42. Il est de costume en la dicte ville que hommes que maissonne se peult aidier des meix et cultis anviron sa maison, pour mettre pierres, terres et bois, le besoing fait et nécessaire ly soit, pour luy aisier ou faisant sa dicte maison, parmy dommaige randu, lequel sera à la tauxe desdis eschevins ou de leur commis. 43. Ung procès fust entre le chappellain de la chapelle Saint Eloix et les habitans que le chappellain doit soigner et administrer à ses despens toutes chouses nécéssaires à son autel et ne puet cloure ne formé la dicte chappelle ains deux mambres de l’eglise, san ce que le dit chappellain y peusse faire occupation par lettres soignées à S.